Inkomstediens wil staking afweer | Maroela Media
Die Suid-Afrikaanse Inkomstediens (SAID) hoop dat vakbonde na die onderhandelingstafel sal terugkeer ten einde 'n staking te voorkom.
Die Vereniging van Staatsamptenare (PSA) het 'n kennisgewing aan die SAID gestuur om die inkomstediens in kennis te stel dat sy lede Donderdag sal begin staak nadat 'n ooreenkoms nie gedurende loononderhandelinge bereik kon word nie.
Die PSA, wat amper die helfte van die SAID se werknemers verteenwoordig, dring aan op 'n salarisverhoging van 11,4%.
Sandile Memela, woordvoerder van die SAID, het gesê die inkomstediens probeer egter steeds om 'n staking te verhoed, maar kan nie die verhoging bekostig nie.
"Die inkomstediens bly hoopvol dat georganiseerde arbeid die werkgewer se aanbod sal aanvaar van 7% wat op die VPI [Verbruikersprysindeks] neerkom plus 3% gegrond op die gepubliseerde inflasiekoers. Dit is 'n baie ruim aanbod, ver bo wat ander openbare instellings en die meeste ander nywerhede aanbied," het hy gesê.
Ivan Fredericks, hoofbestuurder van die PSA, het egter gesê die vakbonde sal nie toelaat dat die wanbestuur van openbare fondse tot 'n afname in sy lede se voordele lei nie.
"Dit is tyd dat die minister van finansies werknemers beloon vir die voorbeeldige werk wat hulle onder uiters moeilike omstandighede doen, en eerder voorsiening maak vir 'n voldoende begroting by die SAID, in plaas daarvan om voortdurend reddingsboeie vir staatsbeheerde ondernemings wat nie presteer nie te gee."
Volgens Memela het die SAID versoek om volgende week met die vakbonde te vergader om 'n ooreenkoms te probeer bereik,
Indien vakbonde op 28 Maart begin staak sal dit saam met die einde van die finansiële jaar val en kan dit belastinginvordering belemmer. Volgens Memela word daar egter gebeurlikheidsplanne getref.
Gebeurlikheidsplanne – Sluit kantore en gaan met vakansie
Hmmmm…….as ek sien hoe lank julle vat om my(en sekerlik derduisende ander) se geld terug te betaal is ek GLAD nie verbaas dat julle sulke belaglike en ruim offers kan maak aan mense wat te onbevoeg en lui is om hulle verdomde werk te doen nie…
Alweer lekker vrygewig en vinnig om die onbevoedes te beloon met die belastingbetaler se geld.G'n wonder as ek sien hoe hulle sloer(nou al 18)maande om die paar randjies terug te betaal wat hulle my skuld.
Onthou net dis nie net inkomste kantore. Invoere word vertraag, lughawens en grensposte word ook beinvloed.
Laat dié wat wil staak, staak. Ons sal geen verskil sien nie. Dink mooi, as jy bekwaam is en jy is nie tevrede met jou werkgewer nie, dan soek jy ander werk. As jy te sleg is om ander werk te kry, dan staak jy! Dis nie sosialisme nie, dis bloot onbekwaamheid.